## Predsjednik Vlade Crne Gore Duško Marković

## OTVARANJE FORUMA TO BE SECURE

## Budva, 12. maj 2017. godine

Uvažene ekselencije,

Dame i gospodo,

Zadovoljstvo mi je što sedmi put imamo priliku da se sretnemo na To Be Secure Forumu i razgovaramo o bezbjednosnim pitanjima.

Cijenim da je ova konferencija izrasla u značajan međunarodni događaj na kojem otvaramo dileme i tragamo za najboljim rješenjima. Stoga je i ove godine Vlada Crne Gore pomogla organizaciju Foruma. Koristim priliku da Atlantskom savjetu, kao nosiocu ideje o održavanju ovakvog Foruma, čestitam na posvećenosti ovom projektu i, vjerujem, već mogu reći – na uspješnoj organizaciji.

Ja sam se juče vratio iz Vašingtona gdje sam govorio na konferenciji sličnog profila: na sastanku Core grupe Minhenske bezbjednosne konferencije.

I taj eminentni skup, i ovaj današnji u Budvi, kao i razgovor koji sam imao sa državnim sekretarom Sjedinjenih Država gospodinom Tilersonom, uvjeravaju me da su teme bezbjednosti u fokusu pažnje ne samo u našem regionu i Evropi, već i širom svijeta.

To znači da se nijesu ostvarila očekivanja da će kraj Hladnog rata i intenziviranje procesa ujedinjenja Evrope istovremeno značiti i prestanak opasnosti od novih oružanih sukoba. To takođe znači da su demantovana mišljenja da je istorijska misija NATO-a i transatlantske zajednice završena.

Danas zapravo vidimo da su takve prognoze bile neutemeljene. Evroatlantski prostor suočen je s novim prijetnjama i izazovima koji su raznovrsniji, kompleksniji i po mnogo čemu opasniji nego u vrijeme Hladnog rata.

Vjerujem da ćemo se saglasiti da na današnjoj globalnoj sceni ne postoji bolji bezbjednosni okvir od onoga koji pruža Sjevernoatlantska alijansa. Čemu onda čuđenje i protivljenje na pojedinim adresama što je Crna Gora odlučila da svoje ključne nacionalne interese veže za evroatlantsku porodicu država i naroda?

Taj istorijski cilj dosegli smo za manje od 11 godina od obnove državne samostalnosti.

Sjetićete se uostalom da smo prošle godine ovdje govorili da očekujemo potpisivanje Protokola o pristupanju Crne Gore NATO-u. Danas sa zadovoljstvom saopštavamo da su sve države članice ratifikovale ovaj akt i da će Crna Gora biti prisutna za dvije nedjelje na Samitu Alijanse u Briselu. Formalno, 5. juna očekujemo uručenje našeg ratifikacionog dokumenta Stejt Departmentu i od toga trenutka Crna Gora će biti punopravna članica najmoćnijeg Saveza današnjice.

Ja vjerujem da je to događaj koji donosi više mira i stabilnosti našoj državi, ali i svima ostalim na Balkanu. Ali ono što želim ovom prilikom da potenciram – donosi i veću šansu za ekonomski napredak Crne Gore.

Potkrijepiću to samo jednim, ali vrlo slikovitim podatkom: neto priliv stranih investicija u prva dva mjeseca 2017. godine bio je 64,6 miliona eura što je značajno više u odnosu na uporedni period prošle godine kada je ostvaren neto odliv. To se dakle događa u trenutku kada je već bilo izvjesno da je Crna Gora pred vratima Alijanse i svi parametri ukazuju da će taj trend u narednom periodu biti jos pozitivniji.

Vjerujem dakle da će kredibilni investitori, prije svega oni sa Zapada, cijeniti činjenicu da je Crna Gora dio NATO-a i da je to garant mira i stabilnosti države, odnosno garant sigurnosti njihovih investicija, uz vladavinu prava kao uslov svih uslova za privlačenje stranog novca.

Sudeći po značajnom interesovanju investitora, do kraja godine očekujemo dalja poboljšanja na tom planu. Sa stranim investitorima, dobijamo više novca, nova radna mjesta ali i nova znanja i prakse za naše građane. Prije svega, za mlađe i obrazovane kadrove, koji će na taj način dobijati sve više šansi i mogućnosti da svoju egzistenciju vežu za Crnu Goru. To je najvažniji posao ove Vlade, na koji smo fokusirani bukvalno svakog dana!

Rezultate na tom planu očekujemo vrlo brzo, kroz veći rast bruto društvenog proizvoda, što će stvoriti pretpostavke i za bolji životni standard svakog našeg građanina i svake porodice.

Dame i gospodo,

Svjesni smo da nase članstvo u NATO ne znači samo korišćenje benefita i privilegija koje donosi Alijansa. Mi želimo da preuzmemo odgovornost i dijelimo teret sa ostalim državama članicama u uspostavljaju sigurnijeg okruženja u cijelom svijetu. I prije članstva smo, učestvujući u različitim misijama kako NATO-a tako i Evropske unije i Ujedinjenih nacija, doprinosili uspostavljanju mira na različitim meridijanima, a tom cilju ostajemo i dalje posvećeni.

Takođe, svjesni smo posebne odgovornosti i uloge Crne Gore u našem regionu, gdje ćemo se truditi da budemo stožer stabilnosti i promoter demokratskih vrijednosti i praksi na kojima je Alijansa osnovana.

U tom kontekstu, želim posebno da istaknem odnos sa partnerima na kojem će Crna Gora ubuduće insitirati, a koji smatram da treba da slijede sve susjedne države.

Naime, moramo sami da nosimo teret i odgovornost za dešavanja u svojim državama, kao i u našem okruženju; jednostavno rečeno – moramo da sami rješavamo svoje probleme. Ne možemo da ih stavljamo na sto partnerskih država i očekujemo od njih da rješavaju naše unutrašnje, ili susjedske nesuglasice i nerazumijevanja.

To ne znači da, kao još nedovoljno snažne demokratije, ne treba da tražimo savjet. Važno nam je svakako da partneri pošalju jasnu poruku otvorenih vrata EU i NATO i regionu Zapadnog Balkana daju sigurnost evropske perspektive i boljeg života koju ona nosi sa sobom.

Ta poruka međutim mora biti jasna i konkretna. Mora biti vidjiva i opipljiva.

Uopštena, rekao bih i maglovita poruka da su vrata EU i NATO otvorena za sve one koji ispune kriterijume – našim građanima ne znači mnogo!

Evropa je već toliko prisutna na Zapadnom Balkanu da nema nejasnoća u pogledu spremnosti i kapaciteta pojedinih država, a u skladu sa tim i realnih rokova u kojima se može očekivati ispunjavanje kriterijuma.

Kada se u tom kontekstu govori o Crnoj Gori, uzimajući u obzir pregovarački proces koji smo do sada prošli, kao i ono što nas još očekuje do kraja puta, ne vjerujem da bilo ko u Evropskoj uniji sumnja da u narednih NAJVIŠE pet godina mi možemo ispuniti sve preostale kriterijume za članstvo!

Za neke druge države Zapadnog Balkana, realno je da taj rok mora biti znatno duži.

Mi dakle ne tražimo da Crnoj Gori bilo ko gleda kroz prste. Tražimo da se naši rezultati realno vrjednuju i da nam Evropska komisija jasno kaže: ako budete radili kao do sada, završićete posao za pet godina!

To bi bio novi podstrek za državnu administraciju; to bi bila vidljiva perspektiva za naše građane; konačno, to bi bio znak da Evropska unija istinski drži svoja vrata otvorena za Zapadni Balkan, sa jasnom dinamikom i vizijom budućnosti.

U konačnom, to bi dalo novu snagu evropskom entuzijazmu u našem regionu i snažno doprinijelo stabilizaciji prilika i očuvanju mira i bezbjednosti.

Hvala Vam na pažnji. Želim vam uspješan rad i ugodan boravak u Budvi i Crnoj Gori.